คณะรัฐมนตรี เห็นชอบร่างพระราชบัญญัติส่งเสริมวิสาหกิจเพื่อสังคม เป็นโมเดลธุรกิจรูปแบบใหม่ มุ่งแก้ปัญหาทางสังคมมากกว่าแสวงหาผลกำไร
คณะรัฐมนตรี เห็นชอบร่างพระราชบัญญัติส่งเสริมวิสาหกิจเพื่อสังคม เป็นโมเดลธุรกิจรูปแบบใหม่ มุ่งแก้ปัญหาทางสังคมมากกว่าแสวงหาผลกำไร

นายกอบศักดิ์ ภูตระกูล รัฐมนตรีประจำสำนักนายกรัฐมนตรี แถลงผลการประชุมคณะรัฐมนตรี ว่าที่ประชุมมีมติเห็นชอบร่างพระราชบัญญัติส่งเสริมวิสาหกิจเพื่อสังคม พ.ศ. ... โดยสาระสำคัญของร่างพระราชบัญญัติฉบับนี้ มุ่งแก้ปัญหาทางสังคม ไม่ใช่มุ่งหากำไรสูงสุดมาแบ่งปันกัน รวมทั้งมีความยั่งยืนแบบธุรกิจ สามารถดำเนินการเพื่อประโยชน์สาธารณะได้แบบมูลนิธิ หรือองค์กรการกุศล นำไปขยายกิจการของตนเองได้  ซึ่งวิสาหกิจที่ได้รับการจดทะเบียนแล้ว สามารถขอรับการส่งเสริมและสิทธิประโยชน์ทางภาษีอากร ส่งเสริมการลงทุนในวิสาหกิจเพื่อสังคม ได้รับความช่วยเหลือด้านเงินทุน มีเงินให้เปล่าเพื่อเป็นทุนตั้งต้นสำหรับกิจการในระยะเริ่มแรกและการช่วยเหลือการวิจัยและพัฒนาผลิตภัณฑ์ การขอจดทะเบียนนิติบุคคล การจดทะเบียนสิทธิบัตร เครื่องหมายการค้าหรือทรัพย์สินปัญญา
 

นอกจากนี้ ยังได้จัดตั้งกองทุนวิสาหกิจเพื่อสังคม โดยกองทุนมีรายได้หลักจากเงินบริจาคภาคเอกชนและประชาชนทั่วไป พร้อมจัดตั้งคณะกรรมการส่งเสริมวิสาหกิจเพื่อสังคมแห่งชาติ(ควส.) ทำหน้าที่กำหนดนโยบาย แผนแม่บท มาตรฐาน หลักเกณฑ์และสนับสนุนการศึกษาวิจัยเพื่อพัฒนาการดำเนินกิจการของวิสาหกิจเพื่อสังคม ตลอดจนจัดตั้งสำนักงานส่งเสริมวิสาหกิจเพื่อสังคมแห่งชาติ ภายใต้การกำกับดูแลของนายกรัฐมนตรี ทำหน้าที่พิจารณารับจดทะเบียนและจัดทำฐานข้อมูลวิสาหกิจเพื่อสังคมของประเทศ คาดว่าในระยะ 10 ปีจะทำให้เกิดวิสาหกิจเพื่อสังคมกว่า 10,000 แห่งทั่วประเทศ ทำให้ประชาชนเข้าถึงแหล่งเงินทุนในการจัดตั้งวิสาหกิจเพื่อสังคม ส่งเสริมการสร้างการตลาดและการลงทุนในระยะยาว